2022.9.20.
HU
Az Európai Unió Hivatalos Lapja
C 361/9 2022.
március 24., csütörtök
22. követeli, hogy az EU átfogóan vizsgálja felül stratégiáit az orosz beszállításoktól való teljes függetlenség megteremtése céljából a kritikus nyersanyagok tekintetében, és hangsúlyozza, hogy nem lehet visszatérni a szokásos üzletmenethez; kéri az ellátási láncok újjáépítését és a kereskedelem olyan módon történő folytatását, hogy az biztosítsa az orosz szállításoktól való függetlenséget;
23. felszólít az energiahatékonysági intézkedésekhez való hozzáférés előmozdítására és egyszerűsítésére a mezőgazdasági termelők és a halászok közvetlen energiafelhasználásból eredő költségterheinek csökkentése érdekében; megjegyzi, hogy bár hatalmas lehetőségek rejlenek a megújuló szél- és napenergia mezőgazdasági üzemekben történő előállítására, a kis volumenű megújuló energiaforrások tekintetében továbbra is jelentős akadályok és kihívások állnak fenn; felhívja a Bizottságot és a nemzeti hatóságokat, hogy foglalkozzanak a mezőgazdasági termelők által a megújuló energia előállítása tekintetében azonosított fő akadályokkal, nevezetesen az összetett engedélyezési és támogatási eljárásokkal, a magas beruházási költségekkel, a hosszú megtérülési idővel és a hitelhez való korlátozott hozzáféréssel;
24. hangsúlyozza, hogy az EU élelmezésbiztonságának garantálására irányuló uniós cselekvési tervben szerves ösz­ szetevőként kell megjelennie egy olyan stratégiának, amely az EU energiabiztonságának fenntartása mellett növeli az EU orosz energiaellátástól való függetlenségét, beleértve az Északi Áramlat 2 projekt teljes leállítását;
25. felhívja a Bizottságot, hogy vizsgálja meg a leginkább érintett ágazatoknak szóló kiegészítő pénzügyi támogatások mozgósításának lehetőségét és kivitelezhetőségét, és hozzon sürgős, célzott és ideiglenes intézkedéseket, amelyek segítenek ellensúlyozni a mezőgazdasági termelők számára a műtrágyák drasztikus árnövekedésének hatásait;
26. megjegyzi, hogy a vegyi műtrágyáktól való függőség csökkentése érdekében a lehető leghamarabb teljes mértékben ki kell használni az alternatív szerves tápanyagforrásokat és tápanyagciklusokat; felhívja a Bizottságot, hogy hárítsa el az e megoldás kivitelezése előtt álló jogi és gyakorlati akadályokat, hogy ily módon csökkenteni lehessen a műtrágyaimportfüggőséget, először a szervestrágya-használatra való átállással, aztán pedig a kutatás és az új innovációk uniós szintű további támogatása révén; felhívja a Bizottságot, hogy mindenekelőtt hozza meg a szükséges – többek között jogalkotási – intézkedéseket, amelyekkel a vegyi műtrágyák kiváltása érdekében növelhető a szennyvíziszapból és feldolgozott trágyából, a bioszénből és a rovarürülékből származó szerves termésnövelő anyagok használata, összhangban „a termelőtől a fogyasztóig” stratégia célkitűzéseivel;
27. hangsúlyozza, hogy a fenntarthatóság számos ponton kapcsolódik a fokozottan körforgásos jellegű mezőgazda­ sághoz, amely a fosszilis tüzelőanyagoktól, az energiaimporttól és a vegyi műtrágyáktól való függőségtől a zöldebb, megújuló alternatívák felé mozdul el;
28. felhívja a Bizottságot, hogy emelje meg az állati trágyából származó nitrogén – például a trágyából visszanyert nitrogén, a RENURE – mint a vegyi műtrágyák használatának alternatívája alkalmazására vonatkozó határértékeket a műtrágyákra vonatkozó határértékekkel összhangban; felhívja a Bizottságot, hogy egyrészt mérlegeljen egy, a műtrágyák költségének gyors csökkentését célzó ideiglenes eltérést, másrészt pedig dolgozzon ki hosszú távú keretet a gazdaságok körforgásos jellegének növelése és a harmadik országok erőforrásaitól való függés csökkentése érdekében;
29. felhívja a Bizottságot, hogy biztosítson rugalmasságot a tagállamok számára ahhoz, hogy ideiglenesen engedélyezzék a mezőgazdasági termelők számára az ökológiai jelentőségű területeken történő mezőgazdasági termelést, szükség esetén növényvédő szerek és műtrágyák felhasználásával;
30. elismeri, hogy a rendkívüli körülményekre való tekintettel az uniós élelmezésbiztonság megerősítése érdekében mielőbb be kell vezetni olyan ideiglenes és visszavonható intézkedéseket, amelyekkel a 2022-es betakarítási időszakban növelhető az uniós termelés; tekintettel arra, hogy megoldással kell szolgálni a sürgető fehérjenövény-hiányra, felhívja a Bizottságot, hogy gyorsítsa fel az adminisztratív eljárásokat annak érdekében, hogy a KAP ezen átállási évében a parlagon hagyott földterületeket fel lehessen használni emberi vagy állati fogyasztásra szánt fehérjenövények termesztésére az alapanyagoktól való függőség növelése nélkül; ezzel összefüggésben szorgalmazza, hogy a fehérjenövények élvezzenek elsőbbséget;
31. úgy véli, hogy fel kell mérni és tovább kell fejleszteni az ültetési rendszerek módosítását annak érdekében, hogy 2022-ben az EU-n belül nagyobb hazai élelmiszer- és takarmánytermelést biztosítsanak, és hogy közép- és hosszú távon lehetővé váljon a nagyobb autonómia irányába történő elmozdulás;